De samben un'iscrittura

De samben un'iscrittura
fatto pro t'assegurare
chi fidele t'hap'amare
finzas a sa sepultura.

Pro chi vivas in sussegu
chi eo amo a tie ebbia,
de su coro e vida mia
ti fatto totale intregu,
lassa ajò dogn'arrenegu,
lassa sa discumpostura.
Non vivas no in paura
già chi sorte nd'has tentu
de tenner pro istrumentu
de samben un'iscrittura.

Pro chi cuntenta resteres
ti fatto solenne votu:
t'intrego su coro totu,
narami, ite pius cheres?
A gustos e piagheres
pius non cherzo pensare
si non viver pro gustare
a tie fin'a sa morte;
custu nodu tantu forte
fatto pro t'assegurare.

Già chi sa sorte tenzesi
de su trattu tou e modu,
indissolubile nodu
de t'istimare fattesi,
ogni fattu abbandonesi
pro ti poder cuntentare;
pro me est falt'a ti lassare
si tue 'e veras m'istimas,
vive segura e non timas
chi fidele t'hap'amare.

Cale rocca diamantina,
cale superbidu iscogliu
resister dep'a s'orgogliu
de ogni limba serpentina,
ogni tempest’e ruina
batter depo a sa segura
senza mai fagher cura
ne de vida ne de morte
si non pro te sempre forte
fìnzas a sa sepultura.